като 1) няма споразумение между NW и FTT, нито с експортния агент на FTT, 2) тези такси са били отразени в сделките между FTT и нейния агент и 3) сделките между NW и FTT са били вътрешни сделки, изразени чрез стойността на фактурата за ДДС.
 (375)
 В договора между FTT и свързания с нея агент не се посочва, че таксата за агент се прилага само за продажбите на КОВ, произведени от FTT. Тъй като FTT изнася и КОВ, произведени от NW, таксата за агент следва да се приспадне за целия износ на FTT независимо от производителя. Поради това твърдението беше отхвърлено.
 (376)
 Групата FTT заяви също така, че маржът на печалбата на несвързания вносител, посочен в съображение 367, не е представителен и обикновено не се реализира от вносителите. Групата FTT посочи също така, че избраните от Комисията вносители имат различен бизнес обхват в сравнение със свързаните вносители, които са част от групата FTT.
 (377)
 В самото начало се отбеляза, че Комисията не е избрала вносителите. Съдействието на вносителите в антидъмпинговото разследване е доброволно. Както е разяснено в съображение 28, петима несвързани вносители предоставиха исканата информация и се съгласиха да бъдат включени в извадката. Комисията поиска от всички оказали съдействие вносители да представят отговорите си на въпросника. Както е посочено в съображение 42, Комисията извърши кръстосана проверка на информацията, изпратена от вносителите. Освен това, както е посочено в съображение 367, използваният марж на печалбата е среднопретеглената стойност на печалбите на оказалите съдействие вносители, посочени в съображение 28, които са били в състояние да представят данни за разследвания период. Поради това Комисията счете, че този марж на печалбата е представителен и точен.
 3.5.1. Сравнение
 (378)
 Комисията сравни нормалната стойност и експортната цена на включените в извадката производители износители на базата на цена франко завода.
 (379)
 Когато това беше обосновано от необходимостта да се гарантира обективно сравнение, Комисията коригира нормалната стойност и/или експортната цена за разликите, отразяващи се на цените и тяхната сравнимост, в съответствие с член 2, параграф 10 от основния регламент. Бяха направени корекции за транспорт, застраховка, обработка и товарене, разходи за кредит, банкови такси, други вносни такси, разходи за опаковане, за агенти, комисионни и отстъпки в края на годината.
 (380)
 Беше извършена корекция и по член 2, параграф 10, буква и) за продажби чрез свързани търговски дружества. Беше установено, че функциите на тези търговци в Китай или Хонконг са сходни с тези на агент. Търговците са търсили клиенти и са установявали контакт с тях. Те са поели отговорността за процеса на продажба и са получили надценка за услугите си. Корекцията се състоеше в отчитането на ПОАР на тези търговски дружества и 10 % печалба. Този марж на печалба беше счетен за консервативна оценка на целесъобразното ниво на рентабилност с оглед на високите маржове (обикновено в диапазона от 20 %) на несвързаните вносители в този сектор.
 (381)
 Групата ZTT заяви, че нейните дружества производители и дружества, реализиращи продажби, представляват един общ икономически субект по отношение на експортните продажби на КОВ.
 (382)
 Комисията изрази несъгласие с това твърдение. Беше отбелязано, че това